અખિલેશ યાદવે આ પત્રકાર પરિષદમાં કહ્યું કે, 'અમે લોકસભામાં સાથે રહ્યાં, ઘણીવાર કાર્યક્રમોમાં ભેગા થયા, ખુશીની વાત એ છે કે સાથે કામ કરવાની આજે તક મળી છે. યુપી દેશનું મોટું રાજ્ય છે અને દેશને દિશા બતાવવાનું કામ કરે છે. આ પ્રોગ્રેસ(પ્રગતિ)નું ગઠબંધન છે, આ જનતાનું ગઠબંધન છે. લોકો ઇચ્છે છે કે ઉત્તર પ્રદેશમાં આ ગઠબંધન સફળ થાય. હું ખાતરી આપું છું કે રાજ્યમાં જે ગતિએ વિકાસનું કામ આગળ વધી રહ્યું છે તે કોંગ્રેસના આવવાથી વધુ ઝડપથી થશે. સાયકલ સાથે હાથ અને હાથ સાથે સાયકલ, તો વિચારો કેટલો ઝડપી વિકાસ થશે. એમાં કોઇ શંકા નથી કે આ ગઠબંધન 300થી વધુ સીટો મેળવશે. અમે સાથે મળીને વિકાસ કાર્યને આગળ ધપાવીશું. આ પહેલી ચૂંટણી છે અને લોકો નક્કી કરી ચૂક્યાં છે કે કોને વોટ આપવો.